CELEX: 62009TN0328
Language: sl
Date: 2009-08-19 00:00:00
Title: Zadeva T-328/09: Tožba, vložena 19. avgusta 2009 – Producteurs de Légumes de France proti Komisiji

7.11.2009   
            
            
               SL
            
            
               Uradni list Evropske unije
            
            
               C 267/69
            
         Tožba, vložena 19. avgusta 2009 – Producteurs de Légumes de France proti Komisiji
   (Zadeva T-328/09)
   2009/C 267/125
   Jezik postopka: francoščina
   
      Stranki
   
   
      Tožeča stranka: Les Producteurs de Légumes de France (Pariz, Francija) (zastopnik: O. Fachin, odvetnik)
   
      Tožena stranka: Komisija Evropskih skupnosti
   
      Predlogi tožeče stranke
   
   
               —
            
            
               Izpodbijana odločba naj se na podlagi člena 230, četrti odstavek, Pogodbe ES razglasi za nično;
            
         
               —
            
            
               Komisiji naj se naloži plačilo vseh stroškov.
            
         
      Tožbeni razlogi in bistvene trditve
   
   Tožeča stranka predlaga razglasitev ničnosti Odločbe Komisije C(2009) 203 konč. z dne 28 januarja 2009 (1), s katero je Komisija državne pomoči, ki jih je Francoska republika dodelila proizvajalcem sadja in zelenjave na podlagi „načrtov ukrepov ob nepredvidljivih dogodkih“ za olajšanje trženja kmetijskih proizvodov iz Francije, razglasila za nezdružljive s skupnim trgom in Francoski republiki naložila izterjavo zadevnih pomoči.
   Tožeča stranka v utemeljitev svoje tožbe navaja dva tožbena razloga:
   
               —
            
            
               kršitev načela legitimnih pričakovanj, saj bi se Komisija lahko med letoma 1992 in 2002 seznanila z načrti ukrepov ob nepredvidljivih dogodkih, pa kljub temu ni sprožila postopka, zaradi česar so lahko proizvajalci pričakovali, da so ti načrti pravilni;
            
         
               —
            
            
               napako v znesku vračila, zahtevanega za leto 2001, ki je vplivala na skupni znesek vračil in na izterljive obresti.
            
         
      (1)  UL L 127, str. 11. – objavljena pod št. 2009/402/ES.